বাংলাদেশের সঙ্গে জলচুক্তি বাতিলের দাবি তুললেন বিজেপি সাংসদ

ওয়েব ডেস্ক: পহেলগামে জঙ্গি হামলার (Pahalgam Terror Attack) পর পাকিস্তানের (Pakistan) বিরুদ্ধে ‘সিন্ধু জলবন্টন চুক্তি’ সহ বেশ কিছু কড়া পদক্ষেপ নিয়েছে ভারত। সেই প্রেক্ষিতেই এবার বাংলাদেশের (Bangladesh) বিরুদ্ধেও কঠোর ব্যবস্থা নেওয়ার দাবি তুললেন বিজেপি সাংসদ নিশিকান্ত দুবে (Nishikant Dubey)। তাঁর অভিযোগ, বাংলাদেশের অন্তর্বর্তীকালীন ইউনুস সরকার ‘লস্কর-ই-তইবা’র মতো জঙ্গি সংগঠনের সঙ্গে সক্রিয় যোগাযোগ রেখে চলেছে। তাই পাকিস্তানের মতো বাংলাদেশের সঙ্গেও কূটনৈতিক ও জলের চুক্তি পুনর্বিবেচনার আহ্বান জানান তিনি।

সম্প্রতি, এক সাংবাদিক সম্মেলনে দুবে বলেন, “গঙ্গা জলবণ্টন চুক্তি এক ঐতিহাসিক ভুল। ১৯৯৬ সালে কংগ্রেস সরকার এই চুক্তি করে বড় বিপদ ডেকে এনেছিল। আজকের দিনে, যখন বাংলাদেশের মাটিতে জঙ্গিদের মদত দেওয়া হচ্ছে, তখন এই বিষধর সাপেদের আর জল সরবরাহ করা যায় না। এখন এদের সম্পূর্ণভাবে থামানোর সময় এসেছে।”

আরও পড়ুন: চুক্তি বাতিলের খেলা শুরু! বন্যায় ভাসছে পাকিস্তান, এখন কী অবস্থা?

পাকিস্তানের বিরুদ্ধে ‘সিন্ধু জলচুক্তি’ স্থগিত করার সিদ্ধান্তের উদাহরণ টেনে দুবে বলেন, বাংলাদেশ সন্ত্রাসে মদত দেওয়া বন্ধ না করলে তাদের সঙ্গেও গঙ্গার জলচুক্তি বাতিল করা উচিত। সীমান্ত নিরাপত্তার বিষয়েও তিনি গভীর উদ্বেগ প্রকাশ করেন এবং বলেন, “পাকিস্তান ও বাংলাদেশের সীমান্ত সুরক্ষায় আরও কড়া পদক্ষেপ নেওয়া প্রয়োজন।”

একইসঙ্গে বাংলা ও বিহারের মুখ্যমন্ত্রীদের অবস্থানও স্মরণ করিয়ে দেন নিশিকান্ত দুবে। তাঁর দাবি, বিহারের মুখ্যমন্ত্রী এবং পশ্চিমবঙ্গের মুখ্যমন্ত্রী বারবার বাংলাদেশের সঙ্গে জল ভাগাভাগির বিরোধিতা করে এসেছেন। তাই বর্তমান পরিস্থিতিতে বাংলাদেশের প্রতি কড়া সিদ্ধান্ত নেওয়া উচিত বলেই মনে করেন তিনি। যদিও কেন্দ্রের তরফে এই বিষয়ে এখনও কোনও মন্তব্য করা হয়নি।